SEAOIL แรง 3 วันติด! พุ่งอีก 4% หลังผลงานปี 64 กำไรโตทะลัก 11 เท่า ลุ้นปีนี้โตต่อเนื่อง
SEAOILแรง 3 วันติด! พุ่งอีก 4% หลังผลงานปี 64 กำไรโตทะลัก 11 เท่า ลุ้นปีนี้โตต่อเนื่อง รับราคาน้ำมันดิบในตลาดโลกพุ่งสูง
SEAOILแรง 3 วันติด! พุ่งอีก 4% หลังผลงานปี 64 กำไรโตทะลัก 11 เท่า ลุ้นปีนี้โตต่อเนื่อง รับราคาน้ำมันดิบในตลาดโลกพุ่งสูง
7 มี.ค. 2565

ผู้สื่อข่าวรายงานว่า ราคาหุ้น บริษัท ซีออยล์ จำกัด (มหาชน) หรือ SEAOIL ล่าสุด ณ เวลา 10:29 น. อยู่ที่ 3.96 บาท บวก 0.14 บาท หรือ 3.66% สูงสุดที่ 4.10 บาท ต่ำสุดที่ 3.90 บาท ด้วยมูลค่าซื้อขาย 123.77 ล้านบาท โดยราคาหุ้นแรง 3 วันติดโดยนับตั้งแต่หุ้นยืนที่ระดับ 3.18 บาท เมื่อวันที่ 25 ก.พ. 2565 จนถึงล่าสุดหุ้นปรับตัวขึ้นแล้ว 24%
ทั้งนี้ ราคาหุ้น SEAOIL ปรับตัวขึ้นแรง หลังรายงานผลการดำงวดปี 2564 สิ้นสุดวันที่ 31 ธ.ค.2564 มีกำไรสุทธิ 230.95 ล้านบาท โต 1,152% จากปี 2563 อยู่ที่ 18.45 ล้านบาท

โดยผลการดำเนินงานงวดปี 2564 มีกำไรเพิ่มขึ้น เนื่องจากบริษัทฯ มีรายได้จากการขาย การบริการและการให้เช่ารวม 11,340.35 ล้านบาท เพิ่มขึ้น 6,065.38 ล้านบาท หรือเพิ่มขึ้นร้อยละ 114.98 เมื่อเทียบกับปีก่อน โดยมีสาเหตุหลักจากปริมาณการจำหน่ายน้ำมันที่สูงขึ้น จากการขยายตลาดน้ำมันส่งออกไปยังต่างประเทศ และการขยายตลาดใหม่ทั้งในทวีปเอเซียและทวีปยุโรป และราคาน้ำมันในตลาดที่เพิ่มขึ้นสูงอย่างมากเมื่อเทียบกับงวดเดียวกันของปีก่อน
นอกจากนี้รายได้จากการให้บริการด้าน Catering &amp; Service ที่เพิ่มขึ้น เนื่องจากบริษัทฯ ได้รับสัญญาให้บริการเพิ่มขึ้นอีก 2 โครงการตั้งแต่เดือนกรกฎาคม 2563 และอีก 1 โครงการเริ่มเดือนตุลาคม 2564 และ มีรายได้เพิ่มขึ้นจากการจัดหาเสบียงและขายสินค้าประเภทอาหารและวัตถุดิบ (Provision) ตั้งแต่เดือนมกราคม 2564
รวมทั้งยังรับรู้ส่วนแบ่งกำไรจากการร่วมค้า แพน โอเรียนท์ เอ็นเนอยี่ (สยาม) ลิมิเต็ด 257.50 ล้านบาท เพิ่มขึ้น 216.81 ล้านบาท หรือเพิ่มขึ้นร้อยละ 532.89 เมื่อเทียบกับปี ก่อน เนื่องจากปริมาณการผลิตที่เพิ่มขึ้นและราคาน้ำมันดิบในตลาดโลก ปรับตัวสูงขึ้นจากปี ก่อนอย่างมีนัยสำคัญ ทำให้มีรายได้จากการผลิตและจำหน่ายน้ำมันเพิ่มขึ้น
ด้านบล.กรุงศรี ระบุในบทวิเคราะห์วันนี้(2 มี.ค.2565) ว่า  ราคาน้ำมันดิบพุ่งแรงกังวลสถานการณ์ตึงเครียดในยูเครนกระทบซัพพลายพลังงาน: ราคาน้ำมันดิบ WTI กลับมาเพิ่มขึ้นอย่างร้อนแรงอีกครั้ง โดยน้ำมันดิบ WTI เพิ่มขึ้น 4.13 ดอลลาร์ (+4.5%) ปิดที่ 95.72 ดอลลาร์/บาร์เรล รับข่าว ปธน. ปูติน สั่งให้กองกำลังนิวเคลียร์เตรียมความพร้อมขั้นสูงสุด สะท้อนถึงโอกาสที่สงครามในครั้งนี้มีความเสี่ยงที่จะรุนแรงและบานปลายออกไปซึ่งจะกระทบต่อซัพพลายน้ำมันดิบอย่างหลีกเลี่ยงไม่ได้